Rīgā

24.01.2022

**Lēmums Nr. 5-02/4/2022**

**par ietekmes uz vidi novērtējuma procedūras apvienošanu**

**Adresāti:**

1. Zemnieku saimniecības “*Rieksti-1*”, reģ. Nr. 42101012995, juridiskā adrese: “*Rieksti-1*”, Gramzdas pagasts, Priekules novads, LV-3486, elektroniskā pasta adrese: rieksti\_1@inbox.lv.
2. Sabiedrība ar ierobežotu atbildību “*Inerto materiālu serviss*”, reģ. Nr. 42103025829, juridiskā adrese: Dzintaru iela 19, Liepāja, LV-3401, elektroniskā pasta adrese: mbbetons@mbbetons.lv (turpmāk kopā sauktas – Ierosinātājas).

**Paredzētās darbības nosaukums:** Derīgo izrakteņu (smilts-grants un smilts) ieguve atradnē “*Gramzda II”* nekustamajos īpašumos *“Meža Bites”* un *“Rieksti”.*

**Paredzētās darbības norises vietas:**

1. Derīgo izrakteņu atradne “*Gramzda II*”, iecirknis “*Rieksti*”, nekustamais īpašums “*Rieksti*” (turpmāk – Īpašums Rieksti), zemes vienība ar kadastra apzīmējumu 64580010370 (turpmāk – Zemes vienība 64580010370), Gramzdas pagasts, Dienvidkurzemes novads.
2. Derīgo izrakteņu atradne “*Gramzda II*”, nekustamais īpašums “*Meža Bites*”, kadastra Nr. 6458 001 0480 (turpmāk - Īpašums Meža Bites), zemes vienība ar kadastra apzīmējumu 64580010129 (turpmāk – Zemes vienība 64580010129), Gramzdas pagasts, Dienvidkurzemes novads.

**Īss paredzētās darbības raksturojums, faktu konstatācija un apsvērumi lēmuma satura noteikšanai:**

1. Valsts vides dienesta Liepājas reģionālā vides pārvalde[[1]](#footnote-2) (turpmāk – Dienests) ar 2019. gada 11. janvāra ietekmes uz vidi sākotnējo izvērtējumu Nr. LI19SI0003 (turpmāk – SI Lēmums Nr. LI19SI0003) piemēroja ietekmes uz vidi novērtējuma (turpmāk – IVN) procedūru Zemnieku saimniecības (ZS) *“Rieksti-1”* (reģistrācijas Nr. 42101012995) ierosinātajai darbībai – derīgo izrakteņu ieguvei atradnes *“Gramzda II”* smilts-grants iecirknī *“Rieksti”* Īpašuma Rieksti Zemes vienībā 64580010370, Gramzdas pagastā, Priekules novadā[[2]](#footnote-3). Vides pārraudzības valsts birojs (turpmāk – Birojs) ar 2019. gada 14. janvāra vēstuli Nr. 5-01/32 pieprasīja organizēt sākotnējās sabiedriskās apspriešanas sanāksmi.
2. Valsts vides dienesta Kurzemes reģionālā vides pārvalde (turpmāk arī – Dienests) ar 2021. gada 8. decembra ietekmes uz vidi sākotnējo izvērtējumu Nr. KU21SI0118 (turpmāk – SI Lēmums Nr. KU21SI0118) piemēroja IVN procedūru Sabiedrībai ar ierobežotu atbildību (SIA) *“Inerto materiālu serviss”* (reģistrācijas Nr. 421030258290) ierosinātajai darbībai – smilts-grants un smilts ieguves darbu veikšanai atradnes “*Gramzda II*” daļā, ~ 8,34 ha platībā, Īpašuma Meža Bites Zemes vienībā 64580010129, Gramzdas pagastā, Dienvidkurzemes novadā. Birojs ar 2021. gada 9. decembra vēstuli Nr. 5-01/1080 pieprasīja organizēt sākotnējās sabiedriskās apspriešanas sanāksmi.
3. Birojs 2021. gada 22. decembrī saņēma ZS *“Rieksti-1”* unSIA *“Inerto materiālu serviss”* 2021. gada 22. novembra apvienoto iesniegumu Nr. 22/12/2021[[3]](#footnote-4), ar kuru lūgts apvienot ZS *“Rieksti-1”* unSIA *“Inerto materiālu serviss”* IVN procedūras. Iesniegumā norādīts, ka abas atradnes daļas savstarpēji robežojas un kopā veido vienotu vienas atradnes daļu. ZS *“Rieksti-1”* unSIA *“Inerto materiālu serviss”* ir noslēguši savstarpējās sadarbības līgumu[[4]](#footnote-5) par vienotas IVN procedūras veikšanu minētajos īpašumos, kā vienotā ieguves teritorijā, un vēlas veikt tai vienotu ietekmes uz vidi novērtējumu. ZS *“Rieksti-1”* unSIA *“Inerto materiālu serviss”* ieskatā vienotas IVN procedūras īstenošana ļautu racionāli izmantot piesaistīto ekspertu pakalpojumus, kā arī novērtēt plānoto darbību kopējo un kumulatīvo ietekmi uz vidi.
4. Atbilstoši SI Lēmumam Nr. LI19SI0003 atradnē “*Gramzda II*” smilts-grants iecirknī “*Rieksti*” Īpašuma Rieksti Zemes vienībā 64580010370 ZS *Rieksti-1*” plāno derīgo izrakteņu ieguvi virs gruntsūdeņu līmeņa, ieguves limita laukums noteikts 6,939 ha platībā. Atbilstoši SI Lēmumam Nr. KU21SI0118 atradnē “*Gramzda II*” Īpašuma Meža Bites Zemes vienībā 64580010129 SIA *“Inerto materiālu serviss”* plāno derīgo izrakteņu ieguvi virs gruntsūdeņu līmeņa, ieguves laukums noteikts 8,34 ha platībā. Paredzētās darbības vieta, kurai IVN piemērots ar SI Lēmumu Nr. LI19SI0003, un paredzētās darbības vieta, kurai IVN piemērots ar SI Lēmumu Nr. KU21SI0118 savstarpēji robežojas.
5. Izvērtējis administratīvo lietu materiālus un normatīvo aktu regulējumu, Birojs konstatē un secina:
	1. Ierosinātāju paredzētajām darbībām IVN piemērots ar Dienesta SI lēmumiem, kas pieņemti saskaņā ar Novērtējuma likuma 14.1panta pirmo daļu.
	2. Ierosinātājas ir vērsušās Birojā, ar lūgumu abu paredzētajām darbībām piemērot Novērtējuma likuma 14.1 panta septīto daļu.
	3. Saskaņā ar likuma *“Par ietekmes uz vidi novērtējumu”* (turpmāk - Novērtējuma likums) 14.1 panta septīto daļu “*Kompetentā institūcija pati vai pēc ierosinātāja lūguma var pieņemt lēmumu, ka paredzētās darbības, kurām piemērots ietekmes novērtējums un kuras rada ietekmi uz vienu un to pašu teritoriju un ir līdzīgas, novērtējamas apvienotā procedūrā”.*
	4. Ierosinātāju paredzētās darbības ir atklāta derīgo izrakteņu ieguve, un tās ir līdzīgas gan pēc darbības veida, gan pēc tehniskajiem risinājumiem. Paredzēto darbību vietas savstarpēji robežojas, tāpēc ir pamatoti konstatēt, ka tās radīs ietekmi uz vienu un to pašu teritoriju. Paredzēto darbību apvienošana, kurām ir vai var būt būtiska ietekme uz vidi, vienotā IVN procedūrā sniedz iespēju pienācīgi novērtēt to kopīgo un savstarpējo ietekmi. Tādēļ Ierosinātāju lūgumu ietekmes uz vidi novērtējumus apvienot ir pamatoti ņemams vērā, un tās apvienojamas vienotā procedūrā.
	5. Vienlaikus Novērtējuma likuma 14.1 panta astotā daļa paredz, ka Birojs *lēmumā par ietekmes novērtējuma apvienoto procedūru noteic, ka ietekmes novērtējuma laikā ir apvienojama: 1) sākotnējā sabiedriskā apspriešana; 2) ietekmes novērtējuma ziņojuma sagatavošana; 3) sabiedriskā apspriešana*. Ņemot vērā gan IVN procedūru apvienotā novērtējuma mērķi, gan salīdzināmo attīstības stadiju abiem projektiem, kurā ietekmes uz vidi novērtējums tiek uzsākts, gan arī ietekmes novērtējuma caurskatāmības un sabiedriskās iesaistes uzdevumus, ar šo lēmumu ir pamatoti noteikt, ka IVN procedūru apvienošana attiecināma uz minētajām IVN procedūrām un ar to saistītajiem soļiem kopumā.
6. Birojs jau ir informējis Ierosinātājas, ka nepieciešams organizēt sākotnējās sabiedriskās apspriešanas sanāksmi (skat. 1. - 2. punktu). Saskaņā ar Novērtējuma likuma 15. panta pirmajā daļā noteikto, *“ja ir saņemts kompetentās institūcijas lēmums, ka veicams paredzētās darbības ietekmes novērtējums, ierosinātājs vismaz vienā pašvaldības izdotajā laikrakstā vai citā vietējā laikrakstā publicē paziņojumu par paredzēto darbību un sabiedrības iespēju iesniegt rakstveida priekšlikumus par šīs darbības iespējamo ietekmi uz vidi, kā arī individuāli informē tos nekustamo īpašumu īpašniekus (valdītājus), kuru nekustamie īpašumi robežojas ar paredzētās darbības teritoriju. Ierosinātājs minēto paziņojumu ievietošanai mājaslapā internetā elektroniski iesniedz kompetentajai institūcijai un pašvaldībai, kuras administratīvajā teritorijā tiek plānota paredzētā darbība.*”.
7. Novērtējuma likuma 16. panta pirmā daļa paredz, ka pēc ierosinātāja rakstveida pieprasījuma kompetentā institūcija, kas konkrētajā gadījumā ir Birojs atbilstoši Novērtējuma likuma 6. panta pirmajai daļai, izstrādā, un nosūta ierosinātājam programmu, kas ietver prasības attiecībā uz informācijas apjomu un detalizācijas pakāpi, kā arī ietekmes novērtējuma turpmākai veikšanai nepieciešamo pētījumu un organizatorisko pasākumu kopumu. Savukārt Ministru kabineta 2015. gada 13. janvāra noteikumu Nr. 18 *“Kārtība, kādā novērtē paredzētās darbības ietekmi uz vidi un akceptē paredzēto darbību”* 29. punkts noteic, ka paredzētās darbības ierosinātājs rakstisku pieprasījumu par programmas izstrādāšanu iesniedz Birojā ne agrāk, kā pēc paziņojuma par sākotnējo apspriešanu publicēšanas atbilstoši šo noteikumu 22.1. apakšpunktam.

**Izvērtētā dokumentācija:**

ZS *Rieksti-1”* unSIA *“Inerto materiālu serviss”* 2021. gada 22. decembra iesniegums Nr. 22/12/2021, Dienesta 2019. gada 11. janvāra ietekmes uz vidi sākotnējais izvērtējums Nr. LI19SI0003, Dienesta 2021. gada 8. decembra ietekmes uz vidi sākotnējais izvērtējums Nr. KU21SI0118, Biroja 2019. gada 14. janvāra vēstule Nr. 5-01/32 un 2021. gada 9. decembra vēstule Nr. 5-01/1080.

**Lēmums:**

ZS *Rieksti-1”* paredzētā darbība, kurai IVN procedūra piemērota ar DienestaSI Lēmumu Nr. LI19SI0003, un SIA *“Inerto materiālu serviss”* paredzētā darbība, kurai IVN procedūra piemērota ar DienestaSI Lēmumu Nr. KU21SI0118, novērtējama apvienotā IVN procedūrā, un ietekmes uz vidi novērtējuma laikā apvienojama sākotnējā sabiedriskā apspriešana, ietekmes uz vidi novērtējuma ziņojuma sagatavošana un tā sabiedriskā apspriešana.

**Lēmuma pieņemšanas pamatojums:** Novērtējuma likuma 14.1 panta pirmā, septītā un astotā daļa, kā arī iepriekš minēto faktu un apstākļu izvērtējums.

**Lēmuma apstrīdēšana:**

Atbilstoši Novērtējuma likuma 14.1 panta otrajai daļai un APL 189. panta pirmajai daļai šo Biroja lēmumu var pārsūdzēt viena mēneša laikā no tā spēkā stāšanās dienas, iesniedzot pieteikumu Administratīvās rajona tiesas atbilstīgajā tiesu namā pēc pieteicēja adreses (fiziskā persona — pēc deklarētās dzīvesvietas adreses, papildu adreses (Dzīvesvietas deklarēšanas likuma izpratnē) vai nekustamā īpašuma atrašanās vietas). Lēmums stājas spēkā ar brīdi, kad tas paziņots adresātam (APL 70. panta pirmā daļa).

Direktore (*paraksts\**) D. Avdejanova

\**Dokuments ir parakstīts ar drošu elektronisko parakstu*

Lēmums izsūtīts arī:

* Dienvidkurzemes novada pašvaldībai;
* Valsts vides dienesta Kurzemes reģionālajai vides pārvaldei.
1. Saskaņā ar Valsts vides dienesta tīmekļvietnē <https://www.vvd.gov.lv/lv/jaunums/darbu-uzsak-vienota-valsts-vides-dienesta-kurzemes-regionala-vides-parvalde> pieejamo informāciju ar 2020. gada 1. novembri izveidota jauna Valsts vides dienesta struktūrvienība - Valsts vides dienesta Kurzemes reģionālā vides pārvalde (turpmāk - Dienests), kura atbilstoši savai kompetencei īsteno valsts vides aizsardzības politiku Dienvidkurzemes novadā. [↑](#footnote-ref-2)
2. Atbilstoši Administratīvo teritoriju un apdzīvoto vietu likumam no 2021. gada 1. jūlija Priekules novads iekļauts Dienvidkurzemes novada administratīvajā teritorijā. [↑](#footnote-ref-3)
3. Laika zīmoga dati: ZS *“Rieksti-1”* 22.12.2021., laiks 15:30; SIA *“Inerto materiālu serviss”* 22.12.2021., laiks 15:37. [↑](#footnote-ref-4)
4. 2021. gada 21.decembra līgums Nr. 22/12/2021, parakstīts 2021. gada 23. decembrī. [↑](#footnote-ref-5)